**Mat. 16:13-23**

**“Christus bou sy kerk.”**

*Andries Burger, Pinetown Gemeente, 27 November 2022 (GKP&NHKP Eenwording)*

*Sing: Lied326:1,2,3; Ps. 118:1,11,14(T); “Die wyse man...”; Lied 253:1; Lied 525:3; Lied 205:1,2,3; Lied 171:1,2*

Wat ons vanoggend hier gedoen het is baie spesiaal, dit is uitsonderlik.

Dit is redelik algemeen vir kerke in dieselfde kerkverband om saam te werk en om selfs een gemeente te word,

dit is ook nie heeltemal ongewoon vir Gereformeerde en Hervormde Kerke om saam te werk nie –

maar meestal bly hulle dan aparte gemeentes waar die een se predikant die ander bedien net soveel en solank as wat nodig totdat hulle weer as twee onafhanklike kerke los van mekaar kan voortgaan.

Wat ons vanoggend doen het,

om ons praktyk die afgelope jaar amptelik te maak in ŉ langtermyn ooreenkoms om as een geloofsgemeenskap te lewe (al bly ons deel van twee kerkverbande),

is redelik uniek.

En dit is iets van ŉ deurbraak wat ook vir ander gemeenskappe as padwyser kan dien –

dit is die waarderende en hoopvolle kommentaar wat ek al by verskeie predikante van beide Hervormde en Gereformeerde Kerke ontvang het

(Al is daar natuurlik ook party wat minder opgewonde is daaroor...)

Wat sou ŉ Bybelse perspektief wees op die gebeure van die afgelope jaar wat vanoggend geformaliseer is.

Waarom het dit so gebeur, of liewer – wie het dit laat gebeur?

En wat sou die toekoms vir ons inhou?

**<< Lees Mat. 16:13-23 >>**

Dit is duidelik dat Jesus se optrede die mense van sy tyd aan die praat gehad het.

Dit kon tog nie anders nie –

het hy dan nie met ŉ buitengewone gesag geleer en met insig gepraat nie, duidelik bo die vuurmaakplek van meeste;

en dan al die onverklaarbare wonders – om melaatses gesond te maak en ŉ verlamde te laat loop, bose geeste het voor hom gewyk en selfs die storm wind en see het gehoorsaam as Hy maar net gepraat het.

Met so ŉ CV weet hulle dat Hy nie maar net ŉ skrynwerker uit Nasaret is nie.

Maar wie was Hy?

Elkeen het ŉ ander opinie gehad en elkeen het seker redes daarvoor gehad en was seker dat hulle reg was en die res die kat aan die stert beet het.

Elia wat nie gesterf het nie maar in die hemel opgeneem is en volgens die profesie deur Maleagi weer sou kom (Mal. 4:5).

Nee sê ŉ ander, Jeremia want hierdie Jesus praat netsoos Jeremia van God se oordeel oor die leiers van die volk.

Nog ander dink hulle weet beter want hulle onthou die Here se woorde in Deut. 18:15 dat daar ŉ Profeet sal kom wat belangriker sou wees as Moses.

En so het elkeen ŉ opinie...

Maar wat is die waarheid – wie is Hy regtig?

Petrus antwoord namens die dissipels wat Hom die beste geken het, wat die meeste tyd saam Hom was en aan wie Hy baie meer geleer het as die skares...

Hulle het lank al gewonder wie Hy eintlik is – Toe Hy die storm stilgemaak het op die see was hulle verwonderd en het gevra watter soort mens Hy dan was dat selfs die wind en die see Hom gehoorsaam (Mat. 8:27).

En daardie oggend toe Hy teen dagbreek op die see na hulle aangeloop gekom het, toe het hulle in emosionele uitbarsting voor Hom gekniel en erken dat Hy “waarlik die Seun van God was.”

Maar nou antwoord Petrus nie meer net in emosionele vervoering nie, nou is dit ŉ bewustelike, rasionele belydenis:

“U is die Christus, die Seun van die Lewende God.”

Dit is ŉ geweldige ding om te sê – vir enige mens, en veral vir ŉ Jood.

Hulle het fanaties vasgehou daaraan dat daar net een God is, die Almagtige en dat dit die verskriklikste sonde is vir ŉ mens om jouself met Hóm te wil gelykstel.

Petrus bely nou iets wat teen elke greintjie van hulle geloof ingaan –

dat hierdie mens, Jesus wat soos hulle koud kry en dors word –

dat Hy die Seun van God is; dat Hy die Christus is –

die Messias wat sou kom om sy volk te verlos,

die seun van Dawid wat ewig sal reageer,

die een uit Abraham se nageslag in wie al die nasies van die aarde geseën sou wees,

die saad van Eva wat die slang se kop sou vermorsel.

En dit was en is steeds die enigste ware antwoord van wie Hy is – soos ons verseker weet uit Jesus se reaksie.

Waarom het Petrus en die dissipels dit gesnap,

wat – of liewer – wie het hulle so seker gemaak daarvan dat hulle dit nie net gedink het nie, maar nou hard en duidelik in woorde bely?

“Gelukkig is jy, want dit is nie ŉ mens wat dit aan jou geopenbaar het nie, maar my Vader wat in die hemel is.

Daar is vandag ook baie en uiteenlopende opinies van wie Jesus is.

Meeste in die wêreld verwerp Hom heeltemal,

ander verklaar Hom soos dit hulle pas en soos dit hulle mag laat kry oor mense of soos dit hulle beursies volmaak, of soos dit hulle aanhangers beïndruk en goed laat voel...

Die meeste opinies oor wie Jesus is, is skeefgetrekte en valse afbeeldings waarvan party niks anders is as godslasterlike afgodery nie –

ja self tussen mense wat hulle Christene noem.

Waarom volg mense hierdie volle leuens en halwe waarhede?

Omdat hulle by ander mense leer wie Jesus is en dan agter sulke mense se praatjies aanloop soos dwase...

Die enigste manier om te weet wie Jesus waarlik is – en wat die volle implikasies daarvan is – is dat God dit self aan ons openbaar.

En hoe doen Hy dit?

Deur sy Woord wat deur die Heilige Gees ingegee is,

deur die Heilige Gees wat die Woord in ons laat grondvat en ons daardeur tot insig bring.

Wil jy weet wie Jesus is en wat Hy wil hê,

wil jy weet hoe Hy wil hê ons moet lewe en wat ons in sy gemeente moet doen?

Dan is daardie antwoord nie by mense – ook nie by jouself – te vinde nie.

Luister fyn na elkeen wat jou iets van Jesus vertel – ook predikante, en pastore en al sulke mense –

luister en maak seker dat ek en ander jou net help om die Woord te verstaan en die gevolge daarvan uit te pluis.

Nie teks vir teks nie – maar die hele boodskap, die volle konteks daarvan soos God Hom regdeur die Woord bekendstel.

Maar ons het nie net gelees wie Jesus is nie, maar ook wat Hy doen...

Hy bou sy kerk...

Deur sy werk as die Christus

bring Hy almal wat in Hom verlos is van die sonde straf en skuld en slawerny

bymekaar as ŉ gemeenskap wat uit die verlore wêreld uitgeroep en uitgered is.

Dit is sý kerk want Hy is die bron daarvan, almal is alleen deur Hóm en in Hom gered en uit die wêreld bymekaar gemaak.

Deur die Heilige Gees se werk word ons deel van sy kerk deur die geloof wat Hy in ons werk.

Deur sy Gees is Hy is besig om sy kerk **uit** te bou –

om al meer en meer mense deel te maak daarvan om uitgebou te word in getalle.

Én Hy is besig om sy kerk **op** te bou –

om al beter te besef wie Hy is en al vaster in Hom geanker te wees en

al hoe meer vreugde en vrede in Hom te vind

in al meer en meer oorgawe aan Hom,

om opgebou te word in geloof en geloofsvrug.

Jy sal dalk onthou dat die kerk meer is as wat ons kan sien en aan wie ons kan vat.

Daar is die kerk van alle tye en alle plekke, die heilige, algemene, apostoliese kerke soos ons gereeld bely.

Dit is almal van Adan en Eva af tot by die laaste gelowige voor Christus se wederkoms

wat gered en verlos word deur geloof in Hom – die Messias, die Christus, die Seun van God.

Christus bou daardie een onsigbare kerk elke dag ook in die teenswoordige tyd en op bepaalde plekke.

Soos ons vandag hier bymekaar is – die sigbare kerk as ŉ samekoms of ŉ gemeente

van mense wat uit die wêreld van ongeloof uitgekies en uitroep en bymekaar gesit is.

Hier en op baie plekke bou Christus sy kerk uit om al meer in getalle te groei,

en Hy bou sy kerk op om al meer in geloof te groei.

Maar as dit bouwerk in geloof is –

vir meer mense om te glo, en vir gelowiges om meer te glo deur kennis en vertroue van God –

dan is dit tog duidelik dat dit net Christus is wat só kan bou? Dit is net die Heilige Gees wat deur die Vader en die Seun gestuur word wedergeboorte en geloof kan bewerk en laat groei.

Christus bou sy kerk – op Homself...

Dit is die eerste en die belangrikste betekenis van die rots waarop Hy sy kerk bou – die belydenis dat Hy die Christus is, die Seun van God

Dit is die beeld wat Paulus later so duidelik beskryf in Ef. 2:20-22,

*20Julle is 'n gebou wat opgerig is*

*op die fondament van die apostels en die profete,*

*'n gebou waarvan Christus Jesus self die hoeksteen is.*

*21In Hom sluit die hele gebou saam en verrys dit tot 'n heilige tempel vir die Here,*

*22in wie julle ook saam opgebou word as 'n geestelike huis waarin God woon.*

Die gemeente is ŉ geestelike huis waarin God self woon,

ons is gebou op die boodskap van Jesus Christus wat God eers deur die profete en later deur die apostels laat verkondig het,

ons is gebou op die afmetings of die bloudruk van Jesus Christus, die Seun van God deur wie God Homself so duidelik openbaar het.

Christus bou sy kerk, sy gemeente, ons klomp hier op as ŉ geestelike huis waarin Hy self woon.

En Hy bou so goed, dat “die magte van die doderyk sy kerk nie sal oorweldig nie”.

Hierdie waarborg van kwaliteit gee die waarskuwing van konflik tussen die kerk en die magte van die doderyk.

En dit is baie duidelik uit die kerkgeskiedenis –

Kain wat vir Abel doodslaan;

die opstand van God se volk in die woestyn;

die verval en afgodery onder die konings;

die vervolging van die kerk in Jerusalem en die Romeinse Ryk;

die verval van die Rooms Katolieke Kerk;

vandag se ontkerstening in die Westersewêreld (ook in Suid Afrika) ...

Maar die kerk word deur Christus op Homself gebou wat die dood en die duiwel oorwin het;

en daarom kan die doderyk sal nooit die kerk van Christus oorweldig nie, die kerk sal nooit sterf nie.

Elke keer is daar steeds nog ŉ paar wat oorbly en soms min bly maar ander kere weer baie word – Set wat gebore word; Noag en sy gesin word gered; Josua en Kaleb vertrou op God; ŉ Oorblyfsel kom terug na die Ballingskap; die vervolging laat juis die kerk versprei en groei; die Reformasie van Luther en Calvyn en ander bring ons terug na die waarheid; terwyl die kerk in die weste kwyn is daar kleiner kerk wat getrou bly met selfs verdieping en die kerk in die ooste bars uit sy nate...

Christus bou sy kerk op Homself sodat sy kerk nooit sal uitsterf nie...

Plaaslike gemeentes kan kom en gaan, maar daar sal altyd gelowiges wees,

daar sal altyd ŉ kerk van Christus wees...

Daar is ŉ tweede boodskap in Jesus se woorde “Jy is Petrus en op hierdie rots sal Ek my kerk bou...”

Jesus se apostel Petrus het ŉ besonderse rol gespeel in die vestiging en die bou van die eerste gemeente of kerk na die uitstorting van die Heilige Gees.

In sy bouwerk gebruik Jesus ook mense om sy bouwerk uit te voer – amper soos kontrakteurs.

En Petrus was ŉ belangrike een daarvan, jy kan sê die eerste een.

Maar glad nie in Jesus se plek soos die Rooms Katolieke Kerk dit verkeerd verstaan nie.

Saam met Petrus was daar ander wat later netso ŉ belangrike rol gespeel het in die eerste Jerusalem gemeente.

Ons lees daarvan in Gal. 2:9 dat die Johannes en Jesus se broer Jakobus (wat nie eens ŉ apostel was nie) saam met Petrus die pilare van Jerusalem se gemeente genoem word.

Christus bou sy kerk, en Hy bou dit op Homself as die Christus, ‘

Daarvoor gebruik Hy mense in die plaaslike kerk as sy gestuurde kontrakteurs –

en Hy gee aan hulle die gereedskap waarmee hulle moet bou...

die sleutels van die koninkryk van die hemele...

Hier gee Hy dit aan Petrus, later in Mat. 18 aan die gemeente as geheel saam...

Beteken dit dat Petrus, of die gemeente, of die kerkraad of die gemeentevergadering

besluit kan neem soos hulle dink dit moet wees en

dan is God verplig om dit in die hemel netso te handhaaf?

Natuurlik nie – dit sou mos bots met die res van die Bybel...

As ons weet wát die sleutels is, sal ons beter verstaan...

Hoe word die hemel oopgesluit vir sondaarmense vir wie dit weens die sonde toegesluit is?

Net Christus se offergawe sluit die hemel oop sodat ons weer saam God in die paradys kan wees.

En dit is net deur geloof wat ŉ mens deel kan kry aan Jesus se verlossing wat die hemel oopsluit.

Die sleutels van die hemelse koninkryk is dan al daardie “dinge” waarmee ons deel kry aan Christus –

lees van die Bybel, Bybelstudie, prediking, sakramente (Nagmaal en Doop) en daarby ook

die aanmoediging om in geloof te volhard,

aanmoediging om nie met sonde vrede te maak nie maar daarteen te stry.

En wanneer geloof en gehoorsaamheid aan God nie duidelik is nie,

dan die sleutel van vermaning en tug.

Sien jy dat hierdie alles deur God gegee word in sy Woord,

en dat God se bouers met niks anders oop of toesluit as met God se Woord nie.

En dan bly dit in die Hemel oopgesluit of toegesluit nie omdat ons dit eers hier gedoen het nie... maar omdat ons hier moet doen wat God sê Hy in die hemel doen.

Nét Christus sluit oop en toe in die hemel – dit is hoe Hy Homself voorstel in Op. 3:7

dat Hy die deur oopsluit en niemand sal dit weer toesluit nie, en dit toesluit en niemand sluit dit weer oop nie.

Petrus en die kerkraad en die gemeente kan nie self besluit nie – hulle moet die sleutels gebruik soos God dit in sy Woord voorskryf.

Anders, selfs wanneer ons doen wat óns dink die béste sal wees, word hulle teenstanders in God war nie bou nie maar afbreek.

En dit is presies wat Petrus wou doen toe Hy sy eie bouplanne wou gebruik en Jesus se lyding en offer aan die kruis wou keer.

Ons moet baie sekermaak dat ons Christus se bouwerk doen wat uitbou en opbou en nie ons brouwerk wat afbreek nie.

Ons ooreenkoms wat hierdie nuwe Pinetown Gemeente tot gevolg het is deel van Christus se bouwerk van sy kerk.

Sy bouwerk is nie klaar nie en ons sal aanhou bou –

uitbou om meer te word wat bymekaar kom,

opbou om nader aan Hom en aan mekaar te wees...

En elke keer moet ons sy sleutels gebruik soos Hy dit in sy woord gee – nooit moet ons bou soos ons graag wil nie – (dan breek ons af), ons moet saam vra hoe wil Hy hê moet ons bou – wat sal die beste wees vir sy eer en sy koninkryk...

As ons dit doen, kan ons soos Paulus in Fil. 1:6 sê

dat ons daarvan oortuig is dat God, wat die goeie werk in ons begin het,

dit end-uit sal voer en dit sal klaarmaak op die dag wanneer Christus Jesus kom.

Amen